STEC วิ่งฉิวกว่า 3% โบรกฯฟันธงปีนี้พลิกกำไร 1 พันลบ. รับรายได้ธุรกิจก่อสร้างโต
STEC วิ่งฉิวกว่า 3% โบรกฯฟันธงปีนี้พลิกกำไร 1 พันลบ. รับรายได้ธุรกิจก่อสร้างโต โดยล่าสุด ณ เวลา 11.02 น. อยู่ที่ระดับ 21.20 บาท เพิ่มขึ้น 0.70 บาท หรือ 3.41% สูงสุดที่ระดับ 21.50 บาท ต่ำสุดที่ระดับ 20.70 บาท มูลค่าซื้อขาย 302.93 ล้านบาท
21 พ.ค. 2561

ผู้สื่อข่าวรายงานว่า บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC ณ เวลา 11.02 น. อยู่ที่ระดับ 21.20 บาท เพิ่มขึ้น 0.70 บาท หรือ 3.41% สูงสุดที่ระดับ 21.50 บาท ต่ำสุดที่ระดับ 20.70 บาท มูลค่าซื้อขาย 302.93 ล้านบาท โดยราคาหุ้นปรับตัวขึ้นแรงในรอบกว่า 3 เดือน นับตั้งแต่ราคาหุ้นปิดที่ระดับ 21.70 บาท เมื่อวันที่ 15 ก.พ.61

ด้านนักวิเคราะห์ บล.ฟิลลิป ระบุว่า ขณะนี้แนะนำ “ซื้อ” หุ้น STEC ในราคาเป้าหมายที่ 25.50 บาท/หุ้น โดยเมื่อพิจารณาจากมูลค่าในมือ (Backlog) ที่ระดับ 124 พันล้านบาท เชื่อว่ารายได้ก่อสร้างปีนี้น่าจะเติบโตได้ 22% ขณะที่กำไรขั้นต้น (Margin) ปีนี้น่าจะกลับมา 6.76% และคาดกลับมามีกำไร 1 พันล้านบาท จากปีก่อนขาดทุน 611 ล้านบาท
ทั้งนี้ ตั้งแต่ในช่วงต้นปีที่ผ่านมา STEC มีการเซ็นรับงานใหม่แล้วกว่า 2.73 หมื่นล้านบาท ประกอบด้วยงานโครงการโรงไฟฟ้า 3 โครงการ มูลค่า 2 หมื่นล้านบาท และงานโครงสร้างทางวิ่งเดี่ยว สำหรับโครงการรถไฟฟ้าสายสีชมพู และโครงการรถไฟฟ้าสายสีเหลือง มูลค่า 7.3 พันล้านบาท